

Cilj radionice: osvijestiti odgovornost za doprinos razvoju razredne zajednice, njegovati prijateljstvo i poštovanje među učenicima, uočiti potrebite i pružiti im pomoć,

Vrijeme: 45 min

Uzrast: 7-10 godina (1. – 4. razred)

Dimenzije GOO:

Ljudsko-pravna dimenzija povezana s ostalim dimenzijama

- ravnopravnost u odnosu na dob i spol te etničke, nacionalne, vjerske, rasne i druge razlike, sloboda i odgovornost u sklopu razreda i škole

Društvena dimenzija povezana s ostalim dimenzijama

- društvene komunikacijske vještine,

Provođenje radionice:

1. Uvodni dio: DRVO IMA SRCE (PRILOG 1)

Prije čitanja razgovaramo s učenicima o ljepoti primanja i davanja. Kada su sretniji i kada se bolje osjećaju, kad primaju ili daju...

Čitanje priče.

Dojmovi! Kratka analiza i sinteza.

2. Središnji dio: DOBROTA SE UVIJEK ISPLATI – video isječak

<https://www.youtube.com/watch?v=gvwqkyRkl4E>

Učenici gledaju kratak film organizacije Care and share koji poručuje da se dobrota uvijek isplati. Potiče učenike na razmišljanje o ljepoti primanja i davanja. Razgovor o filmu, usporedba filma i priče s početka sata. Uživljavanje u likove iz filma. Bi li učenici postupili isto kao i čovjek u filmu? Zašto?

3. Završni dio: DOBROTA NA MOJ NAČIN

Sinteza uvodnog i središnjeg dijela. Razgovor o dobroti i dobrim djelima na temelju osobnog iskustva. Razgovor o nesebičnosti i održivom razvoju ujedno je i motivacija za strip koji će učenici napraviti u parovima. Naslov biraju učenici. Svaki strip na kraju mora imati jasnu poruku.

Autor radionice:

Matea Mihalić

PRILOG 1

**DRVO IMA SRCE**

Bilo jednom jedno stablo i voljelo malog dječaka. Svakog bi dana dječak dolazio i skupljao lišće, spleo ga u krunu i igrao se kralja šume. Penjao se uz deblo, ljuljao na granama i jeo jabuke. Igrali bi se skrivača, kad bi se umorio zaspao bi u njegovu hladu. Volio je dječak stablo, jako ga je volio. I stablo je bilo sretno.

Prolazile su godine. Dječak je odrastao. Stablo je često bilo samo.

Jednog dana dođe dječak stablu, a ono mu reče:

- Dođi dječače, dođi i popni se uz moje deblo i proljuljaj se na mojim granama, najedi se jabuka, igraj se u mom hladu i budi sretan.

- Prevelik sam da se verem i igram – odgovori dječak. – Želim svašta kupovati i zabavljati se. Želim imati mnogo novaca. Možeš li mi ga ti dati?

- Žao mi je – odvrati stablo – ja novaca nemam. Imam samo lišće i jabuke. Uzmi moje jabuke, dječače, i prodaj ih u gradu. Tako ćeš zaraditi novac i biti sretan.

Dječak se popne na stablo, nabere jabuka i odnese ih. Stablo je bilo sretno.

Ali dječak dugo nije dolazio…i stablo je bilo tužno. A onda se jednog dana dječak vrati.

Stablo zadrhti od radosti i progovori: - Dođi dječače, uzveri se na moje deblo, proljuljaj se na mojim granama i budi sretan.

- Previše sam zaposlen da se verem po stablima – reče dječak. Želim kuću, da me čuva od hladnoće. Želim se oženiti i imati djecu, i zato mi treba kuća. Možeš li mi je ti dati?

- Nemam ja kuće – odgovori mu stablo. – Moja kuća je šuma, ali možeš odrezati moje grane i sagraditi kuću. Tada ćeš biti sretan.

I dječak odreže stablu grane te ih odnese da bi sagradio sebi kuću. I stablo je bilo sretno.

Ali dječak dugo, dugo nije dolazio. A kad se vratio, stablo je od silne radosti jedva progovorilo.

- Dođi, dječače – prošaptalo je – dođi i poigraj se.

-Previše sam star i tužan za igru – odgovori dječak. – Želim lađu koja će me odnijeti daleko odavde. Možeš li mi je dati?

- Odsijeci moje deblo i sagradi lađu – reče mu stablo. – Moći ćeš otploviti daleko….i bit ćeš sretan.

I dječak posiječe deblo. Sagradi lađu i otplovi.

I stablo je bilo sretno. Ali ne istinski sretno.

Nakon mnogo vremena dječak se ponovno vrati.

- Oprosti mi, dječače – progovori stablo – više ti nemam što darovati. Jabuka više nemam.

- Zubi su mi preslabi za jabuke – odvrati dječak.

- Grana više nemam – nastavi drvo – ne možeš se više na njima ljuljati.

- Prestar sam da se ljuljam na granama – reče dječak.

- Debla više nemam – opet će stablo. – Ne možeš se penjati.

- Preumoran sam za penjanje – odgovori dječak.

- Žao mi je – uzdahne stablo. – Volio bih da ti mogu nešto dati….ali ničega nemam. Sad sam samo stari panj. Žao mi je….

- Više mi ne treba mnogo, samo mirno mjesto da sjednem i odmorim se. Vrlo sam umoran.

- Pa – progovori stablo protežući se uvis što je više moglo – znaš, za sjedenje i odmor i stari će panj biti dobar. Dođi, dječače, sjedni. Sjedni i odmori se.

Dječak tako i učini.

I stablo je bilo sretno

Shel Silverstein